7 ทักษะของผู้จัดการ ตำแหน่งงานเงินดีที่น่าสนใจ

ทักษะของผู้จัดการที่ควรมีติดตัว เพื่อทำงานได้อย่างมีประสิทธิภาพ

หนึ่งในความตั้งใจของหลาย ๆ คนในการทำงานก็คือการได้ทำงานในตำแหน่งผู้จัดการ เพราะมาพร้อมกับเงินเดือนที่น่าดึงดูด แถมยังได้โชว์ความสามารถเต็มที่ ได้เรียนรู้สิ่งใหม่ ๆ อีกมากมาย แต่การจะได้เป็นผู้จัดการไม่ใช่เรื่องง่าย เพราะนอกจากการเก็บชั่วโมงบินแล้ว ก็ยังจะต้องมีทักษะของผู้จัดการที่จะช่วยให้การทำงานง่ายขึ้น ได้รับความรักและเคารพจากทีม เราไปดูกันว่าทักษะที่ผู้จัดการควรมีในยุคนี้คืออะไรบ้าง

ทักษะสำคัญของคนทำงานผู้จัดการ

1. ทักษะการสื่อสารของผู้นำที่ดี

จริง ๆ แล้วการทำงานทุกตำแหน่งให้มีความราบรื่นและเกิดประสิทธิภาพสูงสุดจะต้องอาศัยการสื่อสารที่มีประสิทธิภาพ แต่งานผู้จัดการจะมีความละเอียดมากกว่าปกติ เพราะจะต้องสื่อสารกับทุกคนในทีม และระหว่างทีมด้วย ทำให้ต้องมีทักษะการสื่อสารตามแบบผู้นำที่ดี ไม่ว่าจะเป็น

ปรับลักษณะการสื่อสารให้เข้ากับแต่ละคนในทีม

รู้จักการฟังอย่างมีประสิทธิภาพ เพื่อหาจุดที่เป็นปัญหาหรือสิ่งที่ต้องลงมือแก้ไขในทีม

มีความโปร่งใสและชัดเจนในการสื่อสารทุกขั้นตอน

มีวิธีอธิบายสิ่งที่ซับซ้อนให้เห็นภาพและเข้าใจง่าย

รักษาคำพูด เพื่อสร้างความน่าเชื่อถือ

มีกาลเทศะในการสื่อสารเรื่องต่าง ๆ

รู้จักวิธีให้ฟีดแบคอย่างสร้างสรรค์

2. ทักษะในการโน้มน้าวใจ

งานผู้จัดการมีส่วนยากคือการทำให้ทุกฝ่ายเห็นพ้องต้องกัน และนำทีมไปสู่เป้าหมายเดียวกันให้ได้ หนึ่งในทักษะที่ควรมีก็คือทักษะในการโน้มน้าวใจคนในทีมและทีมอื่น ๆ ที่ทำงานด้วยให้เข้าใจจุดประสงค์ และสิ่งที่ต้องทำได้อย่างมีประสิทธิภาพ โดยทำได้ตั้งแต่การถามคำถามที่ก่อให้เกิดการคิดต่อ การแสดงให้เห็นถึงประโยชน์ของสิ่งที่กำลังโน้มน้าว ใช้ข้อมูลเพื่อโน้มน้าวใจผู้ฟัง รวมไปถึงการเลือกลักษณะการสื่อสารให้เหมาะกับแต่ละบุคคลอย่างที่ในข้อแรกกล่าวไว้นั่นเอง

3. ทักษะในการสร้างความสัมพันธ์ระหว่างผู้คน

หนึ่งในหัวใจหลักของการเป็นผู้จัดการคือการทำให้ทุกคนในทีมเกิดความสบายใจในการทำงานร่วมกันในทุก ๆ ด้าน เพื่อให้ทีมสามารถเดินต่อได้โดยมีปัญหาน้อยที่สุด จุดเริ่มต้นของการสร้างทักษะนี้คือการพัฒนาบุคลิกภาพให้เหมาะสมกับการทำงาน ดูเข้าถึงง่าย พูดคุยกับทีมอยู่เสมอถึงปัญหาที่เกิดขึ้น ชื่นชมทีมเมื่อทำสำเร็จ นอกจากนี้ก็ยังควรมีการหากิจกรรมที่ช่วยเสริมสร้างความสัมพันธ์ที่ดีในทีมด้วย เช่น รับประทานอาหารร่วมกัน ทำกิจกรรมนอกออฟฟิศร่วมกัน เป็นต้น

4. ทักษะในการมอบหมายงาน

การมอบหมายงานแต่ละอย่างให้คนแต่ละคน มักจะได้ผลลัพธ์ที่ไม่เหมือนกัน เพราะแต่ละคนในทีมจะมีความถนัดที่แตกต่างกันออกไป หนึ่งในทักษะที่คนเป็นผู้จัดการต้องมองให้ขาดคือทักษะที่โดดเด่นของแต่ละคนในทีม เพื่อใช้คนให้เหมาะกับงานที่ต้องทำ จะได้มีผลลัพธ์ที่ดีขึ้น อีกทั้งยังช่วยทำให้พนักงานมีความมั่นใจมากขึ้นและทำงานได้เร็วขึ้นอีกด้วย เมื่อได้รับงานที่เหมาะกับความถนัดของตัวเอง

5. ทักษะการตัดสินใจ

เพราะทิศทางของทีมขึ้นอยู่กับการตัดสินใจของผู้นำทีมเป็นส่วนใหญ่ ดังนั้น ผู้จัดการทีมจะต้องมีความรู้ ความเข้าใจ และมีทักษะในการตัดสินใจที่เฉียบขาด โดยทำได้จากการเริ่มระบุปัญหา รวบรวมข้อมูลที่เกี่ยวข้องและวิเคราะห์ปัญหาอย่างรอบคอบ มองหาทางออกที่เหมาะสม และตัดสินใจ

6. ทักษะในการแก้ไขปัญหา

ทักษะการแก้ไขปัญหาไม่ใช่เรื่องยาก แต่ก็ไม่ใช่เรื่องง่าย โดยเฉพาะเมื่อต้องทำงานเป็นหัวเรือให้กับทีม เมื่อมีปัญหาเกิดขึ้น ผู้จัดการจะต้องรู้จักเลือกวิธีการแก้ปัญหาที่ส่งผลกระทบน้อยที่สุดต่อบุคลากรในทีม และสร้างการเปลี่ยนแปลงได้ นอกจากนี้ก็ควรป้องกันก่อนที่ปัญหาจะเกิดขึ้นด้วย เช่น ถ้าเริ่มมองเห็นแล้วว่าทีมมีปัญหาในการสื่อสาร ก็ต้องเริ่มหาวิธีจัดการและช่วยเหลือทีมให้สื่อสารได้ดีขึ้นก่อนที่จะเกิดปัญหาใหญ่ขึ้น เป็นต้น

7. ทักษะการบริหารและการวางแผน

เป็นผู้จัดการไม่ได้ทำงานแค่ดูแลผู้คนในทีมเท่านั้น แต่ยังต้องทำงานในส่วนของการวางแผนงานเพื่อกำหนดเป้าหมายและทิศทางของทีมอยู่ตลอดเวลา ดังนั้น คนที่จะเป็นผู้จัดการที่ดีได้นั้น จะต้องมีทักษะในการวางแผนที่ดีเยี่ยม และต้องมีทักษะการบริหารที่ดีด้วย เพื่อทำให้ได้ผลลัพธ์ตามที่ตั้งใจเอาไว้

เงินเดือนผู้จัดการอยู่ที่กี่บาท?

ทักษะที่ซันเดย์ยกมานั้นเป็นเพียงแค่ทักษะสำคัญที่ถือว่าเป็นส่วนหนึ่งของทักษะที่ควรมีเท่านั้น เห็นแบบนี้แล้วก็พอเข้าใจได้ว่าทำไมเงินเดือนตำแหน่งผู้จัดการเฉลี่ยในไทยจึงอยู่ที่อย่างน้อยเดือนละ 60,000 บาท ไปจนถึงหลักแสน เพราะนี่คือตำแหน่งงานที่ต้องใช้ทักษะหลากหลายรอบด้าน เพื่อนำทีมไปในทิศทางที่เหมาะสมนั่นเอง

สำหรับใครที่อยากเป็นผู้จัดการ ซันเดย์แนะนำว่าควรเริ่มฝึกฝนและพัฒนาทักษะที่สำคัญเหล่านี้เอาไว้ และไม่ลืมที่จะพัฒนาทักษะอื่น ๆ ไม่ว่าจะเป็น Hard Skills หรือ Soft Skills เพื่อเตรียมตัวให้พร้อมคว้าโอกาสอยู่เสมอ

รวม 10 อาชีพรายได้ดี เป็นที่ต้องการในยุคดิจิทัล